
Az elmúlt héten (2025.04.06 – 2025.04.12) egy Erasmus+ mobilitáson vettünk részt.
Első naptól kezdve az utolsóig teljes mértékben megfelelő fogadtatásban részesültünk az ottani egyetem által. Befogadóak voltak velünk és folyamatosan informáltak arról, hogy milyen városba tudunk ellátogatni a szabadidős programok keretein belül. A Sirály kollégiumban voltunk elszállásolva, ahol nagyon kényelmesen elfértünk, és nem észleltünk semmilyen problémát. A Selye János Egyetemen több programon is részt vettünk, például előadásokon, amelyek során megismerhettük az ottani diákok egyetemi mindennapjait is egyaránt.
Minden nap más-más programokkal (2. ábra) készültek számunkra, így rendkívül sokszínű tevékenységeken vehettünk részt. Az egyik legérdekesebb program a szabadulószoba volt, amely során a probléma megoldó képességeinkre volt szükség. Egy másik érdekes program az egyetem melletti vár bemutatása volt, ahol kicsit a történelembe is betekinthettünk. De mindezek mellett a fenntarthatóság volt a legfőbb téma, ennek mentén haladtunk végig az esettanulmány kapcsán, amely során elemeztük a Heineken helyi kínálatát, termékstratégiáit és a fenntartható működésre irányuló törekvéseit. Mindezt összevont csapatmunka keretében oldottuk meg az ottani egyetemi hallgatókkal és a Budapesten tanuló hallgatókkal is egyaránt. A pénteki napon bemutattuk eredményeinket a tanárnőknek egy közös prezentáció keretén belül.
A programok mellett lehetőségünk volt megismerkedni az ott élők pénznemével, kultúrájával, szokásaival, valamint az ott beszélt hivatalos nyelvvel (1. kép). Számomra nagyon érdekes volt, továbbá betekintést nyerhettünk a helyi gasztronómiai különlegességekbe és a régió turisztikai látványosságaiba is. A közös kirándulások során meglátogattunk több nevezetességet, például városközpontokat, történelmi emlékhelyeket, valamint sétáltunk közösen a Duna partján, amely különleges közösségnövelő élményt jelentett számunkra.
A hét során számos új barátság is született, hiszen a programon több országból érkezett diákokkal dolgozhattunk együtt. Ezáltal nemcsak szakmai, hanem személyes szinten is rengeteget gazdagodtunk: bővítettük nyelvi ismereteinket, fejlesztettük csapatmunkára való képességeinket, és nyitottabbá váltunk más kultúrák iránt.
Összességében egy fantasztikus élményben volt részünk. Csak ajánlani tudom mindenkinek, hogy ahogyan lehetőségük van, vegyenek részt hasonló programokon, mivel egy ilyen lehetőséget nem érdemes kihagyni. Nemcsak új ismeretekkel és élményekkel gazdagodhatunk, hanem értékes kapcsolatokkal és életre szóló emlékekkel is.




